IХ-Х кластарҙы Ҡабыҡҡыуыш ауылы мәктәбендә тамамларға тура килде. Мин килгәндә аламалар рәтендә йөрөгән класыбыҙ төрлө ярыштарҙа еңеп, алдын­ғылар иҫәбенә сыҡты, көн дә дәрестәрҙән һуң тороп ҡалып, конкурстарға әҙерләнә торғайныҡ. Иҫемдә, бер тапҡыр линейкала ул ваҡыттағы директор Нурғәли Собханғолов һүгенгән малайҙарҙы “Һеҙ бит урыҫ көтөүселәре түгел” тип әрләне. Ниңәлер тап шул һүҙҙәрҙән һуң халҡым өсөн миндә беренсе тапҡыр ғорурлыҡ сатҡылары уянды.